钦定古今图书集成/明伦汇编/家范典/第053卷 > 春秋四传 > 《伯姬卒》
## 钦定古今图书集成/明伦汇编/家范典/第053卷 > 春秋四传 > 《伯姬卒》

《春秋》僖公九年：“秋七月乙酉，伯姬卒。”

《公羊传》：“此未适人，何以卒许嫁矣。妇人许嫁，字而笄之，则以成人之丧治之。”

《穀梁传》：“内女也，未适人不卒，此何以卒也？许嫁笄而
字之，死则以成人之丧治之。”

〈大全〉何氏曰：“不以荡礼隆者，当为诸侯夫人，有即贵之渐。”　啖氏曰：“内女为夫人书卒；许嫁为夫人亦然。其为媵及嫁太子公子大夫，则不书。”　蜀杜氏曰：“嫁为夫人则系国。”　汪氏曰：“《经》书女未嫁而卒者二，虽曰许嫁，则丧之以成人之礼，亦时君溺爱之过耳。据《礼》，诸侯姑姊妹女子子嫁为诸侯夫人则服大功，大功以下则无服。”盖诸侯绝期，苟嫁为诸侯夫人则尊同，尊同则为之服也。许嫁未可称夫人，而丧之如成人，非礼也。